ПРОГРАМ ЗА ПОДРШКУ У СПРОВОЂЕЊУ ПОЛИТИКЕ

РОДНЕ РАВНОПРАВНОСТИ ЗА 2025. ГОДИНУ

1. **УВОДНИ ДЕО**

Кабинет министра без портфеља задуженог за координацију активности у области родне равноправности и оснаживања жена (у даљем тексту: Кабинет) финансира Програм за подршку у спровођењу политике родне равноправности за 2025. годину, који спроводе удружења односно непрофитне организације, регистроване у складу са позитивним прописима Републике Србије (у даљем тексту: Удружења).

Реализација програма спроводи се доделом средстава на основу Јавног конкурса, а у складу са Уредбом о средствима за подстицање програма или недостајућег дела средстава за финансирање програма од јавног интереса која реализују удружења („Службени гласник РС“, број 16/18).

Средства за спровођење програма обезбеђена су Законом о буџету Републике Србије за 2025. годину („Службени гласник РС”, број 94/24) у оквиру: Раздела 3 – Влада, Глава 3.8 – Кабинет министра без портфеља задуженог за координацију активности у области родне равноправности и оснаживања жена, Програм 2102 – Подршка раду Владе, Програмска активност 0047 – Подршка спровођењу политике родне равноправности у 2025. години (у даљем тексту: Програм), апропријација економска класификација 481 – Дотације невладиним организацијама, у износу од 101.450.000,00 динара; Извор 01 – Општи приходи и примања буџета.

Програмом се утврђују циљеви и показатељи учинка, ближи услови конкурса, начин пријаве предлога програма и учешћа у јавном конкурсу, поступак одлучивања и критеријуми за избор програма, закључивање уговора и праћење реализације програма и извештавање.

1. **ЦИЉЕВИ И ПОКАЗАТЕЉИ УЧИНКА ПРОГРАМА**

Општи циљ Програма је подршка у спровођењу политике родне равноправности.

Специфични циљеви:

1. Смањење појаве вршњачког насиља кроз имплементацију активности које доприносе прихватању родних и других разлика и неговању толеранције на различитост;
2. Смањење родно заснованог и породичног насиља кроз имплементацију активности које доприносе оснаживању жртава насиља да препознају и реагују на насиље;
3. Јачање капацитета професионалаца да препознају и реагују на насиље;
4. Смањење родног јаза и оснаживање жена за учешће у политичком и јавном животу кроз програме развоја личних компетенција.

Показатељи учинка о томе у којој мери су наведени циљеви остварени подразумевају:

* број одржаних обука и радионица и број учесника обухваћених обукама и радионицама;
* број објављених електронских и онлајн медијских садржаја;
* број објављених штампаних и електронских публикација;
* број одржаних трибина и конференција;
* број спроведених истраживања;
* број успешно реализованих програма.

Праћење индикатора је омогућено током спровођења активности планираних у програму и након реализације, кроз мониторинг посете и анализу поднетих периодичних и завршних извештаја.

1. **БЛИЖИ УСЛОВИ КОНКУРСА**

**3.1. Корисници Програма**

Право на коришћење средстава из Програма имају удружења и друге организације цивилног друштва које су регистроване сагласно позитивним прописима Републике Србије, које испуњавају следеће услове:

* да делује на територији Републике Србије;
* да циљеви удружења, према статутарним одредбама, препознају заштиту људских права и/или антидискриминацију, и/или родну равноправност, и/или спречавање насиља, и/или заштиту права детета;
* да има неопходне капацитете за спровођење предложеног програма (да је успешно реализовало најмање један програм у протекле три године);
* да су у претходне две године преузете уговорне обавезе приликом коришћења средстава из буџета Републике Србије, испуњене у потпуности или у складу са важећим прописима.

Удружење може реализовати Програм самостално или у партнерству са другим удружењима.

Удружење може бити корисник средстава за реализацију само једног Програма.

Уружење које је корисник средстава Програма не може истовремено учествовати као партнерско удружење у Програму.

**3.2. Намена средстава**

Средства за реализацију програма удружења могу се користити искључиво за спровођење одобрених програма.

Средства за реализацију Програма усмераваће се корисницима у складу са прописима којима се уређује пренос средстава и отварање наменског рачуна корисника јавних средстава.

Максимални износ средстава који се може добити по појединачном програму износи 3.000.000,00 динара.

Реализација Програма не може трајати дуже од 20. децембра 2025. године.

Реализација програма може почети најраније од датума потписивања уговора између корисника средстава и Кабинета.

Активности програма подржаних у оквиру овог конкурса могу се реализовати на територији једне или више јединица локалне самоуправе у Републици Србији, независно од тога где се налази седиште удружења.

Активности за спровођење циљева Програма могу бити:

* едукативни програми, кампање и истраживања којима се подстиче толеранција, емпатија и ненасилна комуникација, уз активну улогу учесника свих узрасних група, професионалаца и шире заједнице;
* кампање, радионице и јавне дискусије које имају за циљ да подигну свест о озбиљности појаве родно заснованог, вршњачког и породичног насиља, значају препознавању, пријављивању и спречавању родно заснованог и породичног насиља, као и о развоју и имплементацији механизама подршке жртвама насиља;
* информативни програми и тренинзи лидерских и комуникационих вештина, програми емоционалног оснаживања за учешће у политичком и јавном животу;
* организовање конференција и семинара;
* спровођење истраживања;
* израда публикација;
* организовање округлих столова;
* организовање изложби, промоција, креирање видео и аудио садржаја;
* спровођење креативних радионица;
* остале активности које доприносе остваривању циљева програма.

**3.3. Расподела средстава**

**3.3.1. Прихватљиви трошкови**

Средства која се одобре за реализацију програмских активности јесу наменска средства и могу се користити искључиво за реализацију одобреног Програма и у складу са уговором који се закључује између удружења и Кабинета министра.

У оквиру одобрених наменских средстава који се могу користити ради реализације програмских активности прихватљиве трошковечине:

* трошкови особља које је ангажовано на реализацији програма;
* трошкови превоза корисника и особља ангажованог на програму;
* трошкови набавке опреме за реализацију програма;
* трошкови канцеларије (опрема, потрошни материјал и сл.), трошкови комуникације и комуналних услуга и закупа простора, трошкови потрошног материјала и материјала потребног за реализацију програма;
* трошкови који директно настају из услова уговора (трошкови промоције, ревизије, штампања, итд.) укључујући трошкове финансијских услуга (провизија наплаћених за трансакције у пословању путем наменског рачуна отвореног код Управе за трезор).

**3.3.2. Неприхватљиви трошкови**

Удружења не могу ненаменски користити одобрена средства, а неприхватљивим трошковима сматрају се:

* трошкови настали током припреме предлога програма;
* трошкови настали пре потписивања уговора са Кабинетом
* трошкови изградње и/или адаптације објеката;
* промоција политичких странака или политичких ставова, или обављање делатности у циљу стицања профита;
* покривање дуговања;
* намиривање пристиглих обавеза по основу лизинга и пасивне камате;
* ставке које се већ финансирају из јавних и/или других извора;
* надокнада трошкова насталих пре потписивања уговора;
* куповина земље и изградња објеката као и његове адаптације;
* куповина опреме која не служи за спровођење програмских активности и није у вези са програмским активностима;
* надокнада трошкова амортизације возила;
* ретроактивно финансирање програма који се тренутно спроводе или чија је реализација окончана.

Током реализације одобрених програма, Кабинет министра ће вршити контролу спровођења програма.

1. **НАЧИН ПРИЈАВЕ ПРЕДЛОГА ПРОГРАМА И УЧЕШЋЕ**

**У ЈАВНОМ КОНКУРСУ**

Кабинет ће расписати Јавни конкурс за доделу средстава за спровођење програма за подршку у спровођењу политике родне равноправности који реализују удружења у 2025. години, одмах након доношења Уредбе.

Јавни конкурс ће бити објављен на интернет страници Кабинета: <https://jednakost.gov.rs/>, на порталу е-Управа: <https://euprava.gov.rs/> и на огласној табли Кабинета министра, Булевар Михајла Пупина 2, Нови Београд, I спрат, канцеларија 111.

**4.1. Обавезна документација пријаве**

Обавезну документацију пријаве програма чине:

Образац 1 – Предлог програма и општи подаци о подносиоцу

Образац 2 – Табеларни приказ буџета програма

Образац 3 – Наративни приказ буџета програма

Пријава треба да садржи по један оригинални примерак обавезне документације потписан од стране лица овлашћеног за заступање и оверен печатом удружења, осим ако удружење не користи печат у правном промету.

Обрасци за пријаву доступни су на интернет страници Кабинета: <https://jednakost.gov.rs/> и на порталу е-Управа: <https://euprava.gov.rs/>

Обрасци који су саставни део Пријаве попуњавају се написани на рачунару, на српском језику, ћириличким писмом.

Неопходно је да обрасци буду попуњени јасно и прецизно, како би пристигле пријаве могле да се процене на најбољи могући начин.

**4.2. Слање пријаве предлога програма**

Обавезни обрасци који су саставни део Пријаве, у штампаном облику, предају се у затвореној коверти, поштом препоручено, курирским путем или личном доставом преко писарнице са назнаком „Пријава за Јавни конкурс за доделу средстава за

спровођење програма за подршку у спровођењу политике родне равноправности који реализују удружења у 2025. години” на доле назначену адресу:

**Кабинет министра без портфеља задуженог за координацију активности у области родне равноправности, спречавања насиља над женама и економског и политичког оснаживања жена**

**Влада Републике Србије**

**Немањина 11**

**11000 Београд**

**Предња страна коверте мора садржати податке о пошиљаоцу и то:**

Назив подносиоца пријаве

Адресу подносиоца пријаве

Назив конкурса

**Пријаве послате на било који други начин или испоручене на другу адресу, неће бити узете у разматрање.**

**4.3. Рок за достављање пријаве предлога програма**

Пријаве се подносе у року од 15 дана од дана објављивања Јавног конкурса.

Пријаве поднете након тог рока неће бити узете у разматрање.

1. **ПОСТУПАК ОДЛУЧИВАЊА И КРИТЕРИЈУМИ ЗА ИЗБОР ПРОГРАМА**

**5.1. Критеријуми за избор програма**

Конкурсна комисија спроводи поступак избора програма према следећим критеријумима:

|  |  |
| --- | --- |
| **Критеријуми** | **Број бодова** |
| 1. **Усклађеност активности и очекиваних резултата са циљевима конкурса** (колико програм одговара реалним идентификованим проблемима и да ли предложене активности доводе до унапређења у областима на које се конкурс односи, усаглашености са стратешким и другим документима јавних политика у области родне равноправности) | 35 |
| 1. **Начин реализације активности** (да ли су активности логичне и да ли је предложени начин њихове реализације адекватан) | 20 |
| 1. **Буџет програма** (у којој мери су буџетске линије оправдане и да ли је висина предложеног трошка реална) | 20 |
| 1. **Одрживост програма** (на који начин ће ефекти програма моћи да се остварују након завршетка програма | 10 |
| 1. **Претходно искуство у реализацији програма** (број успешно реализованих програма/пројеката, референце особа које реализују програм, позитивна препознатљивост удружења) | 15 |
| **Максималан број бодова** | 100 |

Приликом процене пристиглих предлога програма, Конкурсна комисија ће сваком предлогу програма који испуњава услове и процедуре наведене у Конкурсу, доделити одређен број бодова од максималних 100, на основу чега ће бити сачињен Предлог листе вредновања и рангирања.

Максималан број бодова на основу задатих критеријума је 100, а минимални број бодова који је неопходан да би удружење, које је подносилац пријаве, могло да буде корисник средстава износи 50.

У случају да предложени програми буду оцењени са једнаким бројем бодова, предност ће бити дата програмима који остваре већи број бодова на критеријумима по следећем редоследу: усклађеност активности и очекиваних резултата са циљевима конкурса, начин реализације активности, буџет програма, одрживост програма, претходно искуство у реализацији програма.

**5.2.** **Поступак одлучивања**

За спровођење конкурса министар без портфеља задужен за координацију активности у области родне равноправности, спречавања насиља над женама и економског и политичког оснаживања жена (у даљем тексту: министар) решењем образује Комисију за спровођење конкурса и праћење реализације програма (у даљем тексту: Конкурсна комисија).

Конкурсна комисија може да предложи ревидирање активности и буџета предлога програма водећи рачуна о укупном износу расположивих средстава по Конкурсу, усаглашености трошкова за поједине намене са истим или сличним трошковима код других програма и другим чињеницама од утицаја на финансирање програма и приоритете расписаног јавног конкурса.

Кабинет министра задржава право да не додели укупно опредељена средства по Програму, уколико квалитет предложених програма није задовољавајући, односно нису испуњени захтевани услови.

Неће се разматрати/вредновати:

- неблаговремене пријаве;

- пријаве које садрже друге недостатке због којих није могуће утврдити стварну

садржину пријаве и које није могуће вредновати према задатим критеријумима,

неразумљиве и непотпуне (неуредне пријаве);

- пријаве поднете супротно датим условима Јавног конкурса.

Конкурсна комисија утврђује Листу вредновања и рангирања пријављених програма, у року који не може бити дужи од 60 дана од дана истека рока за подношење пријава и исту објављује на интернет страници <https://jednakost.gov.rs/> и огласној табли Кабинета министра (на адреси: Булевар Михаила Пупина 2, I спрат, 11070 Нови Београд) и на Порталу е-Управа <https://euprava.gov.rs/>.

Учесници конкурса могу извршити увид у поднете пријаве и приложену документацију у року од три радна дана од дана објављивања Листе вредновања и рангирања пријављених програма.

На Листу вредновања и рангирања пријављених програма учесници Конкурса могу поднети приговор, у року од 15 дана од дана њеног објављивања.

Приговор, у штампаном облику, предаје се на писарници у згради Владе, Немањина 11, 11000 Београд или доставља препорученом поштом на адресу: Кабинет министра без портфеља задуженог за координацију активности у области родне равноправности, спречавања насиља над женама и економског и политичког оснаживања жена, Влада, Немањина 11, 11000 Београд.

О приговору одлучује министар у року од 15 дана од дана пријема приговора.

Одлука о избору програма доноси се у року од 30 дана од дана истека рока за подношење приговора и објављује се на интернет страници <https://jednakost.gov.rs/> и огласној табли Кабинета (на адреси: Булевар Михаила Пупина 2, I спрат, 11070 Нови Београд) и на Порталу е-Управа <https://euprava.gov.rs/>.

1. **ЗАКЉУЧИВАЊЕ УГОВОРА**

Уговор о преносу средстава за финансирање програма (у даљем тексту: Уговор) закључује се са удружењем.

Корисник средстава ће пре потписивања уговора доставити изјаву да средства за реализацију одобреног програма нису на други начин већ обезбеђена, изјаву о непостојању сукоба интереса и интерни акт о антикорупцијској политици,

Изабрани корисници средстава ће бити благовремено обавештени о месту и времену потписивања уговора.

Средства за реализацију Програма ће корисницима бити исплаћена у целости, у року од 15 дана од дана потписивања уговора.

Корисницима ће бити додељена средства у износу од 100% износа који се тражи од Кабинета за изабрани програм.

Пренос средстава биће извршен у складу са прописима којима се уређује пренос средстава и отварање наменског рачуна корисника јавних средстава.

Уговор поред осталих одредаба, садржаће и инструменте обезбеђења за случај ненаменског трошења средства обезбеђених за реализацију програма, односно за случај неизвршења уговорне обавезе из предмета програма и повраћај неутрошених средстава, као и обавеза корисника средстава да обезбеди обавезне трошкове ревизије ради праћења и контроле свих финансијских трансакција и финансијских извештаја, при чему износ средстава за те намене не сме прелазити 2% буџета који се тражи од Кабинета.

**7. ПРАЋЕЊЕ РЕАЛИЗАЦИЈЕ ПРОГРАМА И ИЗВЕШТАВАЊЕ**

Корисник средстава дужан је да Кабинету достави завршни наративни и финансијски извештај у року од 30 дана од дана завршетка програма.

У случају новонасталих околности које отежавају или онемогућавају реализацију програма до утврђеног рока по уговору, корисник средстава је у обавези да обавести Кабинет министра и упути писани образложени захтев за измену уговора, о чијој оправданости одлучује министар.

Корисник средстава, у изузетним ситуацијама, може да тражи сагласност за прерасподелу средстава за реализацију планираних активности у оквиру одобреног програма.

Захтев се може поднети у оквиру већ одобрених буџетских линија за финансирање и то највише до 5% од укупно одобрених средстава за реализацију програма.

Захтевом за прерасподелу средстава не може се тражити повећање расхода који се односе на људске ресурсе.

Прерасподела средстава може се извршити након добијања писане сагласности Кабинета.

Корисник средстава је у обавези да у сваком моменту омогући Кабинету- пријаве које садрже друге недостатке због којих није могуће утврдити стварну садржину пријаве и које није могуће вредновати према задатим критеријумима, неразумљиве ако и непотпуне (неуредне пријаве); контролу реализације програма и увид у сву потребну документацију.

Ако се приликом контроле утврди ненаменско трошење средстава министар ће раскинути уговор и затражити повраћај пренетих средстава, односно активирати инструмент обезбеђења, а корисник средстава је дужан да средства врати са законском каматом.